Bilanțul contabil depus recent de Mitropolia Moldovei și Bucovinei, cea mai importantă subdiviziune administrativă a BOR, indică rezultate care pot stârni invidia oricărui antreprenor privat din România.

Mitropolia Moldovei și Bucovinei (MMB) a avut în anul fiscal 2014 venituri totale de 53,6 milioane lei, potrivit bilanțului depus recent la ANAF. Cea mai importantă unitate administrativ bisericească din subordinea BOR a raportat cheltuieli de 46,6 milioane lei, rezultând un excedent de 7 milioane lei.

Reprezentanții MMB au prevăzut venituri de doar 51,7 milioane lei, iar excedentul real a fost cu 1,7 milioane lei mai mare decât cel anticipat.

Pe de altă parte, depășirea estimărilor economice este o situație des întâlnită în rapoartele financiare ale MMB, depuse în ultimii șase ani. Veniturile totale sunt mai mari cu aproape 3 milioane lei comparativ cu 2013, iar excedentul e mai ridicat cu aproape 1 milion de lei.

Potrivit raportului financiar, excedentul provine din activitățile fără scop patrimonial – asistență socială, donații etc – și nu din activitatea economică, precum vânzările de carte, de obiecte religioase sau agricultură.

Din 2008, anul de debut al crizei financiare și cel în care la conducerea MMB a fost instalat Înaltpreasfințitul Teofan și instituția bisericească a reușit să depășească la fiecare raportare fiscală estimările de profit.

În aceste condiții, gândul vă invită să răspundeți la sondajul de mai jos și să vă exprimați părerile în comentarii.